Zásahy hliadok MsP v 45. týždni 
	V týždni od 2. novembra do 8. novembra 2009 preverovali hliadky mestskej polície v hlavnom meste 2141 udalostí. Medzi nimi bolo aj 199 takých, ktoré po overení hliadkami priamo na mieste sa ukázali ako neopodstatnené.
	Opodstatnenými boli ale priestupky motoristov voči pravidlám bezpečnosti a plynulosti v cestnej premávke a týchto porušení zistili a riešili hliadky mestskej polície 1486. Na miestach vyhradených pre zdravotne postihnutých občanov bez oprávnenia parkovať tu zaparkovali svoje vozidlá šiesti motoristi.
	V oblasti porušení pravidiel verejného poriadku zistili jednotlivé hliadky 20 priestupkov. Na telefonáty, v ktorých volajúci poukazovali na prípady rušenia nočného pokoja zasahovali mestskí policajti 15 krát. Do štatistiky mestskej polície prispeli aj niektorí majitelia psov a to 24 krát.
Značne zastúpenými kategóriami porušovaní všeobecne záväzných nariadení počas týždňa boli opäť priestupky súvisiace s čistotou a poriadkom - 137 zistení, ako aj konzumácie alkoholických nápojov na verejných priestranstvách – 80 priestupkov. Na trávnatých plochách svoje vozidlá zaparkovalo 25 vodičov.
Nemalou mierou do štatistiky mestskej polície prispeli aj fajčiari porušujúci ustanovenia zákona na ochranu nefajčiarov a to tým, že v rozpore s týmto zákonom fajčili na zastávkach mestskej hromadnej dopravy. Takýchto priestupkov riešili hliadky MsP 46. Na miestne úrady nahlásili 10 vozidiel stojacich na verejných priestranstvách a tieto vykazovali známky autovrakov.
Najviac priestupkov sa stalo na Viedenskej ceste a to 67. Blokovacie zariadenia na nesprávne parkujúce vozidlá použili hliadky mestskej polície v 705 prípadoch a 135 vozidiel priestupcov skončilo po odtiahnutí v areáloch odťahovacích služieb.